
Nici o operă literară eminentä, ieșită dintr’o minte genială, n'a avut 
trista soartă a operei lui Mihail Eminescu. 

O nouă ediţie ilustrată, care cuprinde o parte din lirica lui adâncă 
şi duioasă, ai esit acuma de supt tiparul unui editor gata la sacrificii, 
introducerea fiind. datorită colegului nostru G. Murnu. 

Și ea îmi dă prilejul să vorbesc de felul cum trei generaţii până acuma 
şi-au înţeles datoria fata de autorul «Luceafărului». 

Cea d'intăiu, în mijlocul căreia a trăit, a creat şi a suferit, l-a consi- 
derat ca pe unul din poeţii înzestrați ai unei epoce care mai avea si pe alţii, 
fără a mai-pomeni pe Alecsandri, care se ridica in fata noului său rival, 
el însuş așa de respectuos față de predecesorii pe cari-i întrecea avântul 
său, încât n'a îndrăznit un cuvânt de critică, se ridica, zic, ca zeul in- 
tangibil al poesiei naționale. 

Această generație a cunoscut din el ce a presintat insus pentru tipä- 

rire «Convorbirilor literare» şi ce a vrut să primească direcţia meri- 
toasei reviste, introducând poate ici si colo câte o mică schimbare. E 
sigur că poetul n'a fost îndemnat să scormonească în tesaurul ascuns 
al încercărilor sale, să desávárseascá și să aducă la lumină ceia ce-i scă- 
părase din gând într'un moment de fulgerătoare inspirație. Intoväräsite 
de chipul tânăr, mândru şi senin, fata albă supt părul negru bogat, asă- 
mănător cu al surorii lui Henrietta, pe care n’o pot uita, cu siguranța 
ochilor clari în calma fata de marmoră, cele sasezeci de poesii care au 

tulburat si cucerit o societate întreagă, smulsă de la alt fel de a gândi 
şi simți, păreau să zică: Tot Eminescu aici este. 

In ediţii ulterioare ale aceleiași Case Socec nimic nu s'a schimbat, 
nimic nu s'a adaus. Sentința critică a lui Titu Maiorescu, marele jude- 
cător al producţiei literare a vremii, stătea pecetluind de-asupra culegerii. 

Ediţia întăiu, pe alesele, a operei lirice —a singurei acestei opere 
“lirice —a lui Eminescu n'a fost determinată de dorinţa de a impune 
unui public încă nepregătit marea operă de poesie nouă. Nu era nici 
un omagiu adus cuiva care să fi dispărut. Ci — s’o spunem — un mij- 
loc de a asista pe omul care, în eclipsa minţii sale strălucite, se apropia, 
şovăind supt teribila lovitură a soartei, spre nesimtirea mai rea și decât 
moartea. 


O astfel de publicaţie nu poate să tie sama de slabele încercări de 
tineretá cu care a început o carieră literară, care aşa de răpede s'a des- 
făcut din această umilă crisalidă. I s'a părut gustului fin al lui Maiorescu 
că nici prosa, de o asa de îndrăzneață imaginaţie, a marelui poet nu me- 
rită să fie reprodusă, — nici măcar partea publicată în reviste, partea de 
închipuire dintr'însa. i 

Cineva care, la câțiva ani după tipărirea «Poesiilor», juca la Iași, nu 
atâta un rol de scriitor, cu toate dragutele lui «poeme în prosá», imi- 
tate după Turgheniev, cu altfel de viata internă, ci unul de bibliofil 
pasionat, de bogat sprijinitor al literaturii, ceia ce l-a făcut să se adauge 
«stiintificului», total apoeticului I. Nădejde la conducerea «Contempo- 
ranului», V. G. Morţun, atunci plin de entusiasmul unei generoase 
tinereti, se gândi la desgroparea versurilor din «Familia» si a acelei prose 
romantice care nu se învrednicise de atenţia stäpänitorului de atunci al 
criticei românești. Astfel apăru, cu oarecare îngrijire de tipar, acel vo- 
lum de «Prosă si versuri» care a complectat, pentru tineretul din școlile 
moldovene mai ales, figura lui Eminescu cel admirat si compătimit. 


Cu atâta s'a multämit fata de dânsul si generaţia care l-a incunjurat 
şi a cării necontenită iubire caldă, asa de meritată, i-a lipsit lui, ca si ge- 
neratia noastră, care l-a înțeles deplin si, mai mult decât aceasta, Și-a 
îndreptat viata însăși după direcții exprimate in opera lui sau sugge- 
rate de dânsa. 

Totusi, târziu, când era acuma o dogmă literară Eminescu — miseriile 
omului perind acum de ’naintea ochilor noștri —, unul din această a 

-doua generaţie, d. A. C. Cuza, se va gândi la o întregire, — dar nu fără 
ca din tinerii de atunci sá fi pornit o setoasá dorință de a cunoaște opera 
întreagă, cuprinsă şi în manuscriptele, in bietele caiete terfelite, şterse, 
îndreptate pe care Maiorescu se hotärise, cu un gest putin despretuitor, 
să le dea Academiei Române, ca un material istorico-literar oarecare. 

Dar economistul ieșean n'avea răgazul trebuitor pentru a explora 
-acest întins, dar încurcat material, nici pregătirea trebuitoare pentru o 
atât de delicată sarcină ca presintarea ediției integrale a unei márete 
opere. A încredințat deci lucrările premergătoare unui tânăr grăbit, 
care abia a reușit să descifreze scrisul răpede al însemnătorului de ver- 
suri fugare, menite să fie supuse mai târziu complectării și ciselării. 
S'a adunat astfel un bogat fond literar, care a fost împărtăşit acolo, 
la Iași, printr’o tipografie släbutä, cu o literă märuntä, pe două co- 
loane, ca o traducere a unui roman de Alexandru Dumas. Poesia întăiu, 
prosa pe urmă, bine înțeles fără cea mai mică silintä de a fixă datele, 
adevăratele date care, pentru bucăţile poetice, nu sânt totdeauna acelea 
ale publicaţiei în reviste, adesea fiind vorba de reunirea unor fragmente 
de date si origini foarte deosebite. 

Ediția de «Opere complecte» pe care o datorim d-lui Cuza și colabo- 
ratorului său anonim, care, dacă nu mă îndoiesc, e d. A. C. Cusin, care 
mai târziu a dat articole de ziar şi de reviste, are însă un mare merit. 
In ea, pe lângă o mare parte, nu totdeauna rău cetită, din lirica păstrată 
în caietele pe care le păstrăm noi, se dau încercările de drame, atât de 
îndrăzneţe, şi, nu numai (Sărmanul Dionis) şi «Făt-Frumos din la- 
crimă), dar si articolele lui, atât de remarcabile ca idei, onestele si pă- 
trunzătoarele articole de critică teatrală şi literară din «Curierul de la 
lași». Prefaţa, făgăduită, care putea cuprinde pretioasele amintiri pa- 
sionale ale d-lui Cuza, a lipsit și se pare a fi părăsită. 


Dar din aceiași generaţie s'a ridicat un om a cărui modestie ne-a 
împiedecat de a-i pretui munca tăcută, rare ori presintată în pagini ti- 
părite. D. Gh. T. Kirileanu a consacrat mulţi ani de zile pentru a ur- 
mări în orice colț paginile răzlețe ale lui Eminescu. I] pasionau mai ales 
rapoartele inspectorului şcolar si polemica aceia politică, superioară cu 
mult intereselor de partid, pe care Morţun, un socialist, trebuia s’o 
lase afară din preocupatiile sale, pentru caracterul ei conservator. Din 
această răbdătoare culegere a ieşit numai, supt inițialele G. K., o bro- 
șură editată de mine la Vălenii-de-Munte. 


1* 

Când editura Minerva a început opera sa, aşa de meritoasă, de edi- 
tare a literaturii mai vechi, alături de presintarea celei noi care tocmai 
răsărise, atenţia ei a trebuit să se adreseze si lui Eminescu. 

Doi dintre scriitorii de căpetenie ai cercului de la (Sămănătorul, 
Marie Chendi si I. Scurtu, au luat asupra lor publicarea operei care, 
acum, pătrunsese așa de adânc în sufletul însuşi al societății noastre. 

Cel d’intäiu a cules din caietele inedite un mänunchiu de cele mai 
frumoase lecţii, despre care cu siguranţă se poate zice că ajung si une ori 
întrec cele mai frumoase părți din ceia ce cunoșteam până acum din 
scrisele lui Eminescu. Iar cel de-al doilea, el însuşi un romantic, şi-a 
închipuit că Eminescu poate fi oarecum ţinut în curent cu stilul poetic 
„de azi, corectând câte ceva şi înlocuind discretul titlu al ediţiei Maio- 
rescu cu acela, căutat, de Lumini de lună. Lui i se datorește si ediţia 
curiosului roman fantastic Geniu Pustiu. 


- De acolo înainte, după marele rázboiu, opera incomparabilä a ajuns. 
în mâna editorilor cu singura preocupatie comercială. 

Peste aceste ediţii de simplu câștig se ridică trei, care, dacă nu fac 
să înainteze opera critică asupra scrisului lui Eminescu, represintă o 
sfortare lăudabilă. 

Pentru «Cartea Bună), întreprindere părăsită de Liga Culturală, din 
causa lipsei de interes în public, am dat două broşuri în 12, cuprinzând 
bucăţile apărute în «Convorbiri» pe care le-am presintat cronologic. 
după acest criteriu, restabilind pretutindeni forma originală, adese ori 
viciatá. 

Din partea sa, d. G. Bogdan-Duicá si-a dat toatá osteneala pentru 
a presinta un volum de poesii ale lui Eminescu uneia din marile edituri 
bucurestene. 


La acestea se adaugá editia Ciornei, de la aparitia cáreia pleacá aceste- 
observații. 

Dar e o datorie pentru noi, păstrătorii pretioaselor caiete, pentru noi 
cari am îngrijit atâta timp moștenirea literară a lui Alecsandri, să în- 
cepem, printr’o comisiune la care bucuros as primi să má alipesc, ediția 
integrală a lui Eminescu, care trebuie să fie un monument național si 
pe care n'o poate da decât Academia Română. 





